CELEX: 32021D1012
Language: fi
Date: 2021-06-21 00:00:00
Title: Neuvoston päätös (YUTP) 2021/1012, annettu 21 päivänä kesäkuuta 2021, Euroopan unionin erityisedustajan nimittämisestä Afrikan sarven alueelle

22.6.2021   
               
               
                  FI
               
               
                  Euroopan unionin virallinen lehti
               
               
                  L 222/27
               
            
         NEUVOSTON PÄÄTÖS (YUTP) 2021/1012,
         annettu 21 päivänä kesäkuuta 2021,
         Euroopan unionin erityisedustajan nimittämisestä Afrikan sarven alueelle
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 33 artiklan ja 31 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 8 päivänä joulukuuta 2011 päätöksen 2011/819/YUTP (1), jolla Alexander RONDOS nimitettiin Euroopan unionin erityisedustajaksi, jäljempänä ’erityisedustaja’, Afrikan sarven alueelle.
                  
               
                     (2)
                  
                  
                     Neuvosto hyväksyi 25 päivänä kesäkuuta 2018 päätöksen (YUTP) 2018/905 (2), jolla Alexander RONDOSin toimeksiantoa Afrikan sarven alueelle nimitettynä erityisedustajana jatkettiin. Kyseistä päätöstä on viimeksi muutettu neuvoston päätöksellä (YUTP) 2021/352 (3). Erityisedustajan toimeksianto päättyy 30 päivänä kesäkuuta 2021.
                  
               
                     (3)
                  
                  
                     Afrikan sarven alueelle olisi nimitettävä uusi erityisedustaja 14 kuukauden ajaksi.
                  
               
                     (4)
                  
                  
                     Erityisedustaja toteuttaa toimeksiantonsa tilanteessa, joka voi huonontua ja joka saattaa vaarantaa perussopimuksen 21 artiklassa määritettyjen unionin ulkoisen toiminnan tavoitteiden saavuttamisen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Euroopan unionin erityisedustaja
            
               1.   Nimitetään Annette WEBER Euroopan unionin erityisedustajaksi, jäljempänä ’erityisedustaja’, Afrikan sarven alueelle 1 päivänä heinäkuuta 2021 alkavaksi ja 31 päivänä elokuuta 2022 päättyväksi kaudeksi. Neuvosto voi poliittisten ja turvallisuusasioiden komitean (PTK) arvion perusteella ja unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotuksesta päättää, että erityisedustajan toimeksiantoa jatketaan tai että se päättyy aikaisemmin.
            
            
               2.   Erityisedustajan toimeksiannon osalta Afrikan sarvi kattaa 10 päivänä toukokuuta 2021 annetuilla neuvoston päätelmillä hyväksytyn Afrikan sarvea koskevan Euroopan unionin strategian, jäljempänä ’strategia’, pääkohteen eli Djiboutin, Eritrean, Etelä-Sudanin, Etiopian, Kenian, Somalian, Sudanin ja Ugandan. Erityisedustaja pitää tarvittaessa yllä suhteita myös Punaisenmeren alueen maihin, Niilin altaan alueen maihin ja muihin maihin sekä asiaankuuluviin alueellisiin tai kansainvälisiin yhteisöihin Afrikan sarvessa ja Afrikan sarven ulkopuolella, myös Arabian niemimaalla ja Pohjois-Afrikassa.
            
         
         
            2 artikla
            Poliittiset tavoitteet
            
               1.   Strategian poliittisten tavoitteiden perusteella erityisedustajan toimeksiantona on edistää aktiivisesti alueellisia ja kansainvälisiä pyrkimyksiä rauhanomaisen rinnakkaiselon sekä kestävän rauhan, turvallisuuden ja kehityksen aikaansaamiseksi alueen maiden sisällä ja niiden kesken. Erityisedustaja pyrkii myös edistämään Afrikan sarvea koskevan unionin monitahoisen sitoumuksen laadun, intensiteetin, vaikutuksen ja näkyvyyden parantamista.
            
            
               2.   Erityisedustaja myötävaikuttaa unionin toimien kehittämiseen ja toteuttamiseen alueella yhdennetyn lähestymistavan mukaisesti, myös politiikan, turvallisuuden ja kehityksen osa-alueilla, ja koordinoi kaikkia unionin toimien kannalta merkityksellisiä välineitä ja sidosryhmiä. Erityisedustajan sitoumus toteutetaan tiiviissä yhteistyössä ja koordinoidusti asiaankuuluvien unionin edustustojen päälliköiden, Euroopan ulkosuhdehallinnon (EUH), komission, jäsenvaltioiden ja muiden asiaankuuluvien unionin toimijoiden ja sidosryhmien kanssa. Erityisedustaja tehostaa unionin vipuvaikutusta alueella ja varmistaa unionin lähestymistavan johdonmukaisuuden alueellisella tasolla.
            
            
               3.   Erityisedustaja edistää osaltaan unionin sitoumusta syventää strategisia suhteitaan ja kumppanuuttaan Afrikan sarven alueen ja sen maiden kanssa tavoitteenaan tukea rauhaa ja turvallisuutta, demokratiaa, ihmisoikeuksia, oikeusvaltiota, sukupuolten tasa-arvoa, humanitaarisia periaatteita ja kansainvälistä humanitaarista oikeutta, kestävää kehitystä, talouskasvua, ilmastotoimia ja alueellista yhteistyötä.
            
            
               4.   Poliittisia tavoitteita, joita erityisedustaja pyrkii edistämään, ovat muun muassa:
               
                           a)
                        
                        
                           Afrikan sarven vakauttaminen keskittymällä laajempaan alueelliseen dynamiikkaan, myös maakohtaisesti, kun se on tarpeen alueen vakauden kannalta;
                        
                     
                           b)
                        
                        
                           poliittiset siirtymät esimerkiksi Etiopiassa ja Sudanissa, rauhanrakentaminen ja valtiorakenteiden kehittäminen Somaliassa ja Etelä-Sudanissa sekä alueen maiden mahdollisten keskinäisten tai sisäisten konfliktien, myös rajat ylittävien kiistojen, estäminen ja niistä varoittaminen aikaisessa vaiheessa sekä osallistuminen niiden sovitteluun ja ratkaisemiseen;
                        
                     
                           c)
                        
                        
                           alueellinen yhteistyö politiikan, turvallisuuden ja kestävän talouden aloilla ja yhteinen monenvälinen toiminta erityisesti Yhdistyneiden kansakuntien (YK), Afrikan unionin (AU) ja Afrikan sarven alueen maiden yhteistyöjärjestön (IGAD) kanssa;
                        
                     
                           d)
                        
                        
                           Grand Ethiopian Renaissance Dam -voimalaitosta koskeva neuvoteltu ratkaisu ja rajatylittävän yhteistyön edistäminen koko Niilin altaan alueella;
                        
                     
                           e)
                        
                        
                           turvallisuus, vakaus ja yhteistyö Punaisenmeren alueella.
                        
                     
         
         
            3 artikla
            Toimeksianto
            
               1.   Afrikan sarvea koskevien poliittisten tavoitteiden saavuttamiseksi erityisedustajan toimeksiantona on:
               
                           a)
                        
                        
                           osallistua aktiivisesti strategian toteuttamiseen sekä parantaa unionin toimien yleistä johdonmukaisuutta ja tehokkuutta unionin ja Afrikan sarven alueen, sen maiden ja sen järjestöjen suhteiden ja kumppanuuden syventämiseksi ja vahvistamiseksi edelleen;
                        
                     
                           b)
                        
                        
                           unionin tavoitteiden edistämiseksi ja unionin roolia alueella koskevan ymmärryksen lisäämiseksi pitää yllä suhteita alueen kaikkiin asiaankuuluviin sidosryhmiin, valtiollisiin ja valtiosta riippumattomiin toimijoihin, alueellisiin viranomaisiin, kansainvälisiin ja alueellisiin järjestöihin, kansalaisyhteiskuntaan, nuorisoon, yksityiseen sektoriin ja maastaan pois muuttaneisiin. Tässä yhteydessä erityisedustaja matkustaa säännöllisesti kaikkiin alueen maihin;
                        
                     
                           c)
                        
                        
                           laajempaan alueelliseen vakauteen, myös Grand Ethiopian Renaissance Dam-voimalaitoksen, Punaisen meren ja läntisen Intian valtameren alueiden sekä Somaliassa toteutettavan Afrikan unionin operaation (AMISOM) ja sen jälkeisten AU-johtoisten turvallisuusalan toimien rahoituksen osalta, liittyvien kysymysten ratkaisemiseksi pitää yllä suhteita asiaankuuluviin alueen ulkopuolisiin toimijoihin. Yhteyksiin kuuluvat kahdenväliset suhteet tarvittaessa Amerikan yhdysvaltojen, Ison-Britannian ja Pohjois-Irlannin yhdistyneen kuningaskunnan, Persianlahden maiden ja Egyptin kanssa, alueelliset yhteydet Persianlahden yhteistyöneuvoston, Punaisenmeren ja Adeninlahden arabimaiden ja Afrikan valtioiden neuvoston sekä muiden asiaankuuluvien kansainvälisten toimijoiden kanssa;
                        
                     
                           d)
                        
                        
                           edustaa unionia sekä edistää unionin etua ja näkyvyyttä asiaankuuluvilla alueellisilla ja kansainvälisillä foorumeilla;
                        
                     
                           e)
                        
                        
                           rohkaista ja tukea tehokasta poliittista ja turvallisuusyhteistyötä sekä kestävää taloudellista yhdentymistä alueella AU:n ja alueellisten järjestöjen, etenkin IGADin, kanssa solmittujen EU:n kumppanuuksien avulla. Erityisedustajan on aloitettava/ohjattava, tuettava ja edistettävä erityisesti Afrikan vastuulla olevia konfliktinratkaisumekanismeja, ja myös Lähi-idän/Pohjois-Afrikan mekanismeja, edistääkseen kiistojen tehokasta ennaltaehkäisyä, liennytystä ja rauhanomaista ratkaisemista ja sovintoa kannustamalla vuoropuheluun, neuvotteluihin ja välitystoimintaan;
                        
                     
                           f)
                        
                        
                           seurata poliittista ja turvallisuustilanteen kehitystä alueella ja edistää aluetta koskevan unionin politiikan kehittämistä neuvojen antamiseksi ja konkreettisten toimintaehdotusten laatimiseksi, myös siltä osin kuin kyse on Eritreasta, Etiopiasta, Somaliasta, Sudanista, Etelä-Sudanista, Sudanin ja Etiopian rajariidasta, Somalian ja Kenian jännitteistä, Kenian alueellisesta roolista, Niiliä koskevasta kiistasta, Punaisenmeren turvallisuudesta, alueellisen yhdentymisen edistämisestä ja muista alueen huolenaiheista, jotka vaikuttavat alueen turvallisuuteen, vakauteen sekä rauhanomaiseen ja osallistavaan kehitykseen. Erityisedustaja edistää myös unionin varhaista reagointia sekä unionin strategista ja pitkän aikavälin visiota Afrikan sarven alueella;
                        
                     
                           g)
                        
                        
                           jatkaa alueellisen ja kansainvälisen tuen mobilisoimista poliittisten siirtymien tukemiseksi esimerkiksi Etiopiassa ja Sudanissa läheisessä yhteistyössä unionin ja jäsenvaltioiden edustustojen päälliköiden kanssa. Erityisedustaja osallistuu osallistavaan ja avoimeen vuoropuheluun perustuvien maanlaajuisten rauhan ja sovinnon pyrkimysten tukemiseen. Erityisedustaja jatkaa toimia, joilla puututaan Etiopian, mukaan lukien Tigrayn alueen, monien kriisien alueellisiin seurauksiin erityisesti kannustamalla rajajännitteiden rauhanomaista ratkaisemista Sudanin kanssa. Sudanin osalta erityisedustaja keskittää toimensa myös Juban rauhansopimuksen täytäntöönpanon ja uusien sopimusten neuvottelemisen ja täytäntöönpanon tukemiseen;
                        
                     
                           h)
                        
                        
                           jatkaa alueellisten ja kansainvälisten sidosryhmien kannustamista tarjoamaan vahvempaa tukea kriittiselle rauhanrakentamiselle ja valtiorakenteiden kehittämiselle Somaliassa ja Etelä-Sudanissa. Täydentäen unionin edustuston päällikön ja jäsenvaltioiden toimia erityisedustaja tukee unionin valtiorakenteiden kehittämistoimia Somaliassa, mukaan lukien turvallisuusalan kehittäminen. Tältä osin erityisedustaja antaa panoksensa pohdintoihin, jotka liittyvät Euroopan rauhanrahaston käyttöön ja alueella toteutettaviin yhteisen turvallisuus- ja puolustuspolitiikan (YTPP) operaatioihin. Etelä-Sudanin osalta erityisedustaja jatkaa läheisessä yhteistyössä unionin edustuston päällikön kanssa tiivistä yhteistyötä YK:n, IGADin, AU:n ja muiden asiaankuuluvien kansainvälisten kumppaneiden kanssa, jotta ne jatkavat tukeaan rauhanpyrkimyksille ja maan kokonaistilanteen vakauttamiselle;
                        
                     
                           i)
                        
                        
                           tekee yhteistyötä Eritrean kanssa ja vaatii rakentavaa alueellisen tason toimintasuunnitelmaa, mukaan lukien Eritrean joukkojen vetäminen pois Etiopiasta;
                        
                     
                           j)
                        
                        
                           jatkaa unionin edustamista tarkkailija-asemassaan Grand Ethiopian Renaissance Dam-voimalaitoksesta AU:n johdolla käytävissä neuvotteluissa. Koordinoiden toimensa Egyptissä, Sudanissa ja Etiopiassa sijaitsevien unionin ja jäsenvaltioiden edustustojen päälliköiden kanssa erityisedustaja osallistuu vuoropuhelun ja yhteistyön tukemiseen osapuolten välillä luottamuksen rakentamiseksi ja sellaisten luottamusta lisäävien toimenpiteiden kehittämiseksi, jotka voisivat kannustaa ratkaisemaan Grand Ethiopian Renaissance Dam-voimalaitosta koskevan kiistan. Laajemmin erityisedustaja osallistuu unionin pyrkimyksiin lisätä vesidiplomatiaan liittyviä toimia koko Niilin altaan alueella;
                        
                     
                           k)
                        
                        
                           kannustaa yhteistyötä, vuoropuhelua ja kiistojen rauhanomaista ratkaisemista Punaisenmeren ympäristössä ja luo erityissuhteita paikallisten vastuulla oleviin aloitteisiin. Koordinoiden toimensa alueella olevien unionin ja jäsenvaltioiden edustustojen päälliköiden kanssa erityisedustaja osallistuu yhdennetyn toimintatavan kehittämiseen koko Punaisenmeren aluetta varten ja auttaa kehittämään koko Punaistamerta koskevan osallistavan yhteistyöohjelman asiaankuuluvien alueellisten ja kansainvälisten toimijoiden kanssa;
                        
                     
                           l)
                        
                        
                           seurata tiiviisti Afrikan sarven alueeseen vaikuttavia rajatylittäviä haasteita, joita ovat eritysesti radikalisoituminen ja terrorismi, meriturvallisuus ja merirosvous, rajakiistat, kaikki laittoman kaupan muodot ihmiskauppa mukaan lukien, laittomat rahavirrat sekä humanitaaristen kriisien poliittiset ja turvallisuutta koskevat seuraukset, ja edistää yhteistyötä, jolla niihin puututaan;
                        
                     
                           m)
                        
                        
                           edistää humanitaarisen avun perillepääsyä, kansainvälisen humanitaarisen oikeuden kunnioittamista ja siviilien suojelua;
                        
                     
                           n)
                        
                        
                           osallistua yhteistyössä ihmisoikeuksista vastaavan erityisedustajan kanssa ihmisoikeuksien suojeluun neuvoston päätöksen 2011/168/YUTP (4) ja unionin ihmisoikeuspolitiikan täytäntöönpanon puitteissa, mukaan lukien ihmisoikeuksia koskevat unionin suuntaviivat, erityisesti unionin suuntaviivat lapsista aseellisissa selkkauksissa sekä naisiin kohdistuvan väkivallan ja kaikkien naisiin kohdistuvien syrjintämuotojen torjunnasta, sekä YK:n turvallisuusneuvoston päätöslauselmaa 1325 (2000), sitä seuraavia päätöslauselmia naisista, rauhasta ja turvallisuudesta ja nuoria, rauhaa ja turvallisuutta koskevaa YK:n turvallisuusneuvoston päätöslauselmaa 2250 (2015) koskevan unionin politiikan toteuttamiseen. Tähän sisältyy yhteydenpito Kansainvälisen rikostuomioistuimen, YK:n ihmisoikeusvaltuutetun toimiston ja ihmisoikeuksien puolustajien kanssa;
                        
                     
                           o)
                        
                        
                           käsitellä kasvavia vaikutuksia, joita ilmastonmuutoksella on rauhaan ja turvallisuuteen. Tähän sisältyy sen varmistaminen, että ennaltaehkäisyssä ja rauhanrakentamisessa otetaan huomioon ilmastoon ja ympäristöön liittyvät turvallisuusriskit.
                        
                     
            
               2.   Toimeksiantonsa toteuttamiseksi erityisedustaja muun muassa
               
                           a)
                        
                        
                           antaa tarvittaessa neuvoja ja raportoi unionin kantojen muotoilusta alueellisilla ja kansainvälisillä foorumeilla voidakseen ennakoivasti edistää kumppanuuteen ja keskinäiseen vastuuvelvollisuuteen perustuvia toimia ja lujittaa Afrikan sarvea koskevaa unionin yhdennettyä lähestymistapaa;
                        
                     
                           b)
                        
                        
                           osallistuu yleiskuvan ylläpitämiseen kaikista unionin toiminnoista ja on läheisessä yhteistyössä asiaankuuluvien unionin edustustojen ja jäsenvaltioiden kanssa ja tekee yhteistyötä ja koordinoi toimensa tiiviisti niiden kanssa.
                        
                     
         
         
            4 artikla
            Toimeksiannon toteuttaminen
            
               1.   Erityisedustaja vastaa toimeksiannon toteuttamisesta korkean edustajan alaisuudessa.
            
            
               2.   PTK ylläpitää erityisiä suhteita erityisedustajaan ja toimii erityisedustajan ensisijaisena yhteyspisteenä neuvostoon. PTK huolehtii erityisedustajan strategisesta ja poliittisesta ohjauksesta toimeksiantonsa puitteissa, sanotun kuitenkaan rajoittamatta korkean edustajan toimivaltaa.
            
            
               3.   Erityisedustaja tekee yhteistyötä ja sovittaa toimensa tiiviisti yhteen Euroopan ulkosuhdehallinnon ja sen asiaankuuluvien yksiköiden kanssa.
            
         
         
            5 artikla
            Rahoitus
            
               1.   Erityisedustajan toimeksiantoon liittyviin menoihin tarkoitettu rahoitusohje on 1 päivänä heinäkuuta 2021 alkavana ja 31 päivänä elokuuta 2022 päättyvänä kautena 2 750 000 euroa.
            
            
               2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
            
            
               3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
            
         
         
            6 artikla
            Avustajaryhmän perustaminen ja kokoonpano
            
               1.   Erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajaryhmän perustamisesta. Avustajaryhmällä on oltava asiantuntemusta toimeksiantoon kuuluvista poliittisista erityiskysymyksistä. Erityisedustajan on viipymättä ilmoitettava neuvostolle ja komissiolle avustajaryhmänsä kulloinenkin kokoonpano.
            
            
               2.   Jäsenvaltiot, unionin toimielimet ja Euroopan ulkosuhdehallinto voivat esittää, että niiden henkilöstöä lähetetään tilapäisesti työskentelemään erityisedustajan kanssa. Tällaisen lähetetyn henkilöstön palkat maksaa jäsenvaltio, asianomainen unionin toimielin tai Euroopan ulkosuhdehallinto. Myös jäsenvaltioiden unionin toimielimiin tai Euroopan ulkosuhdehallintoon lähettämät asiantuntijat voidaan asettaa työskentelemään erityisedustajan kanssa. Sopimusperusteisesti palvelukseen otetun kansainvälisen henkilöstön jäsenten on oltava jäsenvaltioiden kansalaisia.
            
            
               3.   Kaikki lähetetyt työntekijät pysyvät hallinnollisesti lähettävän jäsenvaltion, unionin toimielimen tai Euroopan ulkosuhdehallinnon alaisina, ja he suorittavat tehtävänsä ja toimivat erityisedustajan toimeksiannon toteuttamista edistävällä tavalla.
            
            
               4.   Erityisedustajan henkilöstö sijoitetaan asiaankuuluvien Euroopan ulkosuhdehallinnon yksikköjen tai unionin edustustojen tiloihin, jotta varmistetaan yhtenäisyys ja johdonmukaisuus niiden vastaavien toimintojen kanssa.
            
         
         
            7 artikla
            Erityisedustajan ja hänen henkilöstönsä erioikeudet ja vapaudet
            Erityisedustajan ja hänen henkilöstönsä tehtävän loppuun saattamisen ja sujuvan suorittamisen edellyttämistä erioikeuksista, vapauksista ja muista takuista sovitaan tilanteen mukaan yhdessä vastaanottajamaiden kanssa. Jäsenvaltiot ja Euroopan ulkosuhdehallinto antavat tätä varten kaiken tarvittavan tuen.
         
         
            8 artikla
            EU:n turvallisuusluokiteltujen tietojen turvaaminen
            Erityisedustajan ja hänen avustajaryhmänsä jäsenten on noudatettava neuvoston päätöksessä 2013/488/EU (5) vahvistettuja turvallisuutta koskevia periaatteita ja vähimmäisvaatimuksia.
         
         
            9 artikla
            Tiedonsaanti ja logistiikkatuki
            
               1.   Jäsenvaltiot, komissio, Euroopan ulkosuhdehallinto ja neuvoston pääsihteeristö varmistavat, että erityisedustaja saa käyttöönsä kaikki asiaankuuluvat tiedot.
            
            
               2.   Unionin edustustot alueella ja/tai jäsenvaltiot antavat tarvittaessa logistiikkatukea alueella.
            
         
         
            10 artikla
            Turvallisuus
            Erityisedustaja toteuttaa perussopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuualueen turvallisuustilanteen mukaisesti suoraan hänen alaisuudessaan olevan koko henkilöstön turvallisuuden edistämiseksi, erityisesti:
            
                        a)
                     
                     
                        laatimalla Euroopan ulkosuhdehallinnon ohjeisiin perustuvan erityisen turvallisuussuunnitelman, joka käsittää henkilöstön turvalliseen siirtymiseen vastuualueelle ja sen sisällä ja turvallisuutta vaarantavien tilanteiden hallintaan sovellettavat erityiset fyysiset, organisatoriset ja menettelyä koskevat turvallisuustoimenpiteet, sekä operaation valmius- ja evakuointisuunnitelmat;
                     
                  
                        b)
                     
                     
                        varmistamalla, että unionin ulkopuolelle lähetetyllä koko henkilöstöllä on vastuualueen olosuhteiden edellyttämä korkean riskin kattava vakuutusturva;
                     
                  
                        c)
                     
                     
                        varmistamalla, että kaikille unionin ulkopuolelle lähetettäville erityisedustajan avustajaryhmän jäsenille, myös paikalta palvelukseen otetulle henkilöstölle, annetaan joko ennen vastuualueelle saapumista tai heti saapumisen yhteydessä Euroopan ulkosuhdehallinnon kyseiselle alueelle antamaan riskiluokitukseen perustuva asianmukainen turvallisuuskoulutus;
                     
                  
                        d)
                     
                     
                        varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla toimeksiannon toteuttamista koskevien säännöllisten selvitysten ja lopullisen kattavan selvityksen yhteydessä korkealle edustajalle, neuvostolle ja komissiolle kirjallisia raportteja suositusten täytäntöönpanosta ja muista turvallisuuskysymyksistä.
                     
                  
         
            11 artikla
            Raportointi
            Erityisedustaja raportoi kirjallisesti ja suullisesti säännöllisin väliajoin korkealle edustajalle ja PTK:lle. Erityisedustaja raportoi tarvittaessa myös neuvoston työryhmille. Säännöllisesti toimitettavat raportit jaetaan COREU-verkoston kautta. Erityisedustaja voi antaa raportteja ulkoasiainneuvostolle. Perussopimuksen 36 artiklan mukaisesti erityisedustaja voi osallistua tietojen antamiseen Euroopan parlamentille.
         
         
            12 artikla
            Koordinointi
            
               1.   Strategian puitteissa erityisedustaja edistää unionin toimien yhtenäisyyttä, johdonmukaisuutta ja tehokkuutta sekä auttaa varmistamaan, että kaikkia unionin välineitä ja jäsenvaltioiden toimia käytetään johdonmukaisella tavalla unionin poliittisten tavoitteiden saavuttamiseksi. Jäsenvaltioiden kanssa pyritään yhteistyöhön tarvittaessa. Erityisedustajan toimet koordinoidaan EUH:n, unionin edustustojen ja komission toimien kanssa sekä alueella toimivien muiden erityisedustajien toimien kanssa. Erityisedustaja tiedottaa säännöllisesti toiminnastaan jäsenvaltioiden ja unionin edustustoille alueella.
            
            
               2.   Paikan päällä pidetään yllä läheisiä suhteita asiaankuuluviin jäsenvaltioiden edustustojen päälliköihin, unionin edustustojen päälliköihin ja YTPP:n operaatioiden johtajiin. Näiden on kaikin tavoin pyrittävä avustamaan erityisedustajaa toimeksiannon toteuttamisessa. Erityisedustaja antaa EUNAVFOR Atalantan joukkojen komentajalle, EUTM Somalian operaation komentajalle ja EUCAP Somalian operaation johtajalle paikallista poliittista ohjausta koordinoiden toimensa tiiviisti asiaankuuluvien unionin edustustojen kanssa. Erityisedustaja, EU:n operaatioiden komentajat ja siviilioperaation komentaja kuulevat toisiaan tarvittaessa. Erityisedustajan on myös pidettävä paikan päällä yhteyttä muihin kansainvälisiin ja alueellisiin toimijoihin.
            
         
         
            13 artikla
            Avustaminen vaatimusten osalta
            Erityisedustaja ja hänen henkilöstönsä avustavat sellaisten tietojen hankkimisessa, joita käytetään vastattaessa aiempien Afrikan sarven alueelle nimitettyjen erityisedustajien toimeksiannoista mahdollisesti aiheutuviin vaatimuksiin ja velvoitteisiin, ja antavat tätä varten hallinnollista apua ja oikeuden tutustua asiaankuuluviin asiakirjoihin.
         
         
            14 artikla
            Uudelleentarkastelu
            Tämän päätöksen täytäntöönpanoa ja sen johdonmukaisuutta unionin samalla alueella toteuttamien muiden toimien kanssa tarkastellaan säännöllisesti uudelleen. Erityisedustaja esittää korkealle edustajalle, neuvostolle ja komissiolle toimeksiannossa saavutettua edistymistä koskevia säännöllisiä kertomuksia sekä viimeistään 31 päivänä toukokuuta 2022 lopullisen kattavan selvityksen toimeksiannon toteuttamisesta.
         
         
            15 artikla
            Voimaantulo
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 21 päivänä kesäkuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  Neuvoston päätös 2011/819/YUTP, annettu 8 päivänä joulukuuta 2011, Euroopan unionin erityisedustajan nimittämisestä Afrikan sarven alueelle (EUVL L 327, 9.12.2011, s. 62).
         
            (2)  Neuvoston päätös (YUTP) 2018/905, annettu 25 päivänä kesäkuuta 2018, Afrikan sarven alueelle nimitetyn Euroopan unionin erityisedustajan toimeksiannon jatkamisesta (EUVL L 161, 26.6.2018, s. 16).
         
            (3)  Neuvoston päätös (YUTP) 2021/352, annettu 25 päivänä helmikuuta 2021, Afrikan sarven alueelle nimitetyn Euroopan unionin erityisedustajan toimeksiannon jatkamisesta annetun päätöksen (YUTP) 2018/905 muuttamisesta (EUVL L 68, 26.2.2021, s. 187).
         
            (4)  Neuvoston päätös 2011/168/YUTP, annettu 21 päivänä maaliskuuta 2011, Kansainvälisestä rikostuomioistuimesta ja yhteisen kannan 2003/444/YUTP kumoamisesta (EUVL L 76, 22.3.2011, s. 56).
         
            (5)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).